Asbjørn Berg

Asbjørn Sigvard Berg (1899–1983) var en gårdbruker, offiser, poståpner og lokalpolitiker (Høyre) fra grenda Nes i daværende Nes kommune (nå i Ørland) i Trøndelag. Etter kommunestyrevalget 1937 ble han varaordfører. Han var midlertidig oppnevnt ordfører i Nes kommune fra mai 1945 og ut året. Ettersom han var krigsfange til krigens slutt, fungererte Stener Robertsen i vervet de første ukene.

Han kom inn i kommunepolitikken etter kommunestyrevalget 1934, og ble formann i jordstyret. I rettssakene mellom Nes skolestyre/kommune og læreren/ordføreren Hans Krokmyrdal i 1939 representerte Berg som varaordfører kommunen. Ved stortingsvalget 1945 sto han på Høyres liste i Sør-Trøndelag.

Faren Fredrik Berg begynte som poståpner i 1887, og tilsammen var faren, Asbjørn og to av brødrene poståpnere i 65 sammenhengende år. Han deltok i kampene i Narvik i 1940, ble oppnevnt av NS-myndighetene til varaordfører fra 1941, og ble i august 1943 arrestert under Aktion Polarkreis og satt i tre ulike fangeleire i Tyskland fram til fredsvåren. 

Han giftet seg høsten 1940 med Ingeborg Bjørken fra Verdal. Han ble pensjonert fra forsvaret i 1959, og bosatte seg i Trondheim.

Referanser 

Ordførere i Nes i Trøndelag
Høyre-ordførere i Trøndelag